## Carlos Mazón: “Activem el 10 de febrer la segona línia d’ajuda per a autònoms sense empleats dotada amb 52 milions d’euros”

*** Destaca que “17.300 autònoms es podran beneficiar d’esta línia dotada amb 3.000 euros d’ajuda directa, sense burocràcia ni tributació” i que “s’amplia a més municipis afectats per les riuades”
* Ratifica el compromís perquè esta nova línia es tramite amb la mateixa agilitat que en la primera fase que “es va resoldre i va abonar en temps rècord i va beneficiar 13.308 autònoms”
* Remarca que estes ajudes se sumen a les ja posades en marxa per a autònoms societaris i empreses que “han permés mantindre 72.354 llocs de treball”
* Exigix al Govern d’Espanya “exempció absoluta durant tot 2025 de les quotes dels autònoms damnificats per les inundacions”, així com impostos zero i l’ajornament del segon pagament de l’IRPF**

**València.**

El president de la Generalitat, Carlos Mazón, ha avançat que el Consell activarà “el 10 de febrer la segona línia d’ajuda directes per a autònoms sense empleats dotada amb 52 milions d’euros que beneficiarà amb 3.000 euros 17.300 sol·licitants”.

Així ho ha anunciat el cap del Consell després de la reunió mantinguda amb el president de l’Associació de Treballadors Autònoms (ATA), Lorenzo Amor, i el conseller d’Educació, Cultura, Universitat i Ocupació, José Antonio Rovira.

El president ha explicat que en esta segona convocatòria “oferirà una nova oportunitat per als autònoms de la zona que no van poder acollir-se a la primera i s’amplia el nombre de municipis afectats”.

Així mateix, ha ratificat el seu compromís perquè esta nova línia “es tramite amb la mateixa agilitat, sense burocràcia, sense contraprestacions i exempta de tributació, que la primera fase que es va fer en temps rècord per a beneficiar 13.308 autònoms per una quantitat total de 40 milions d’euros”.

El cap del Consell ha indicat que “complim amb un dels principals agents de l’activitat econòmica amb més de 90 milions d’euros per a autònoms sense assalariats” gestionats pel Servici Valencià d’Ocupació i Formació, Labora, als quals cal sumar els 100 milions per a autònoms amb empleats i empreses de la Conselleria d’Innovació, Indústria, Comerç i Turisme amb la qual cosa “donem cobertura a tot el sector i facilitem reprendre l’activitat econòmica i el manteniment de l’ocupació”.

En este sentit, ha assegurat que ja s’han pagat 69 milions d’euros d’esta línia que “han permés atendre 7.200 sol·licituds, és a dir el 89 %”. “Una ajuda que ha permés mantindre fins hui 72.354 llocs de treball”, ha apuntat Mazón.

De manera addicional, la Generalitat ha posat a la disposició d’autònoms i empreses afectades “350 milions d’euros de liquiditat a cost zero amb crèdits blans, en operacions a llarg termini, amb àmplies carències, sense interessos, ni comissions d’obertura i a cost zero” a través de nous instruments financers bonificats de l’Institut Valencià de Finances i Afí SGR, i “gràcies a l’aportació de 65 milions d’euros de la Generalitat”.

**Exempció de la quota d’autònom i ajornament del segon pagament de l’IRPF**

Durant la seua intervenció, el cap del Consell ha sol·licitat al Govern d’Espanya “una exempció absoluta durant tot 2025 de les quotes dels autònoms afectats per les riuades perquè està en joc el futur de 30.000 treballadors”.

Al respecte, ha recordat que “a pesar que tant la Generalitat com les associacions, feia  setmanes que reclamàvem la pròrroga del cessament extraordinari d’activitat per als autònoms, esta es va autoritzar última hora” i ha retret al Govern que “apuren tant els terminis”.

Mazón ha lamentat que l’executiu central “done ajudes amb una mà i demane impostos amb l’altra perquè no és moralment acceptable”. Per això, ha exigit al Govern “agilitat, accelerar les ajudes i ampliar els municipis afectats”, així com “l’exempció d’impostos, IVA 0 per al canvi de vehicles i rehabilitació de vivenda, que es compense els ajuntaments perquè no es pague l’impost sobre béns immoble i de l’impost sobre activitats econòmiques”.

De la mateixa manera, el president ha reclamat “l’ajornament del segon pagament de l’IRPF de 2023 per als damnificats que venç en els pròxims dies” i ha assenyalat que esta moratòria “ha de ser sense data”.

**Segona convocatòria d’ajudes a autònoms sense empleats**

La segona fase de la línia per a autònoms que gestionarà Labora, està dirigida a persones donades d’alta en la Seguretat Social o en alguna mutualitat, figurar en l’IAE, així com que el lloc de treball se situe en la zona el territori damnificat a conseqüència de la depressió aïllada en nivells alts o l’autorització i que no tingueren contractada cap persona treballadora per compte d’altri.

Així mateix, també es podran beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica. A més, s’ha ampliat en els municipis damnificats per les riuades, en concret, Alberic, Barxeta, Benaguasil, Benimodo, Carcaixent, Castelló, Castielfabib, Chulilla, l’Énova, Manuel, Millares, la Pobla Llarga, Rafelguaraf, Senyera i Tous.

La sol·licitud es presentarà de manera telemàtica en la seu electrònica de la Generalitat a través de la web www.labora.gva.es. El termini s’iniciarà a les 9:00 hores del 10 de febrer de 2025 i finalitzarà a les 15:00 hores del 28 de febrer de 2025.

Fecha: 03/02/2025